**Un Fiu S-a născut**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe ulița viselor mele, o rază coboară ușor,

Privind ceru-nalt, plin de stele, nu văd nici o urmă de nor,

Iar steaua călăuzitoare-mi trasează un drum luminos

Spre locul în care Maria Îl naște pe pruncul Cristos.

Sublim este-ntreg orizontul ce-așteaptă în menghini de foc,

Uimit, copleșit de emoții, gândesc că acesta nu-i joc,

E semn profețit de milenii, prin care se spune că El,

Se naște umil, într-o iesle, pe-o mână de fân, blândul Miel.

E frig, doar suflarea bovină, căldură mai dă câte-un pic,

Maria privește cu milă pe Isus, căci n-are nimic

Cu ce să-nfăşeze copilul ce pare atât de firav,

Dar știe că Tatăl din slavă veghează pe Fiul cel brav.

Prin Duhul cel Sfânt ea primit-a-nştințarea că Emanuel,

Avea să-mplineasc-o misiune, pe om să împace cu-Acel,

Ce e Dumnezeu, căci satana, a dus pe Adam în păcat,

Făcându-l să cadă din slavă, să piardă ce Tatăl i-a dat.

Și eu cunoscut-am durerea și truda, muncind pe pământ

Și golul din suflet, ce poate să-l umple doar Duhul cel Sfânt,

În lacrimi mă duc la culcare, cu lacrimi mă scol pe obraz,

Viața e numai durere și plâns și suspin și necaz.

Pe boltă o stea luminează, iar magii-o urmează tacit,

Ei știu că un Prunc se va naște, în Biblie e scris, profețit,

Tămâie și smirnă, ofrandă, adus-au Copilului sfânt,

Ce har, ce minune divină venit-a aici pe pământ!

Pe uliță-n sat se aude colindul în timbru acut,

Răsună cântarea ce spune că Domnul Isus S-a născut,

Se-aud clopoței, bucuria inundă anoste trăiri,

Căci vestea cea bună-nfloreşte, în inimi, în duh, în priviri.

Această minune din slavă, ce-a luat chip de Om pe pământ,

Vorbește de dragostea Celui ce totu-a creat prin Cuvânt,

Cântați voi, popoare-n cetate un Fiu S-a născut, El, Cristos,

Spre patria cerească ne-ndrumă, prin crez, spre un cer glorios.

18/12/16, Barcelona- Lucica Boltaşu